Document ID: 32014R0579

REGOLAMENT TAL-KUMMISSJONI (UE) Nru 579/2014
tat-28 ta' Mejju 2014
li jagħti deroga minn ċerti dispożizzjonijiet tal-Anness II tar-Regolament (KE) Nru 852/2004 tal-Parlament Ewropew u tal-Kunsill fir-rigward tat-trasport taż-żjut u x-xaħmijiet likwidi bil-baħar
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 852/2004 tal-Parlament Ewropew u tal-Kunsill tad-29 ta' April 2004 dwar l-iġjene tal-oġġetti tal-ikel (1), u b'mod partikolari l-Artikolu 13(2) tiegħu,
Billi:
(1)
Ir-Regolament (KE) Nru 852/2004 jipprevedi li l-operaturi tan-negozju tal-ikel għandhom jikkonformaw mar-rekwiżiti ta' iġjene ġenerali għat-trasport tal-oġġetti tal-ikel stabbiliti fil-Kapitolu IV tal-Anness II ta' dak ir-Regolament. Il-punt 4 ta' dak il-Kapitolu jitlob li oġġetti tal-ikel bl-ingrossa f'likwidu, frak jew trab jinġarru f'reċipjenti u/jew kontenituri/tankers irriservati għat-trasport tal-oġġetti tal-ikel. Madankollu, dan ir-rekwiżit mhuwiex prattiku u jimponi piż oneruż bla bżonn fuq l-operaturi tal-kummerċ tal-ikel meta applikat għat-trasport f'bastimenti tal-baħar ta' żjut u xaħmijiet likwidi maħsuba għal, jew li x'aktarx jintużaw għall-konsum mill-bniedem. Barra minn hekk, id-disponibbiltà ta' bastimenti tal-baħar irriservati għat-trasport tal-oġġetti tal-ikel mhijiex biżżejjed biex isservi l-kummerċ kontinwu f'dawn iż-żjut u xaħmijiet.
(2)
Id-Direttiva tal-Kummissjoni 96/3/KE (2) tippermetti t-trasport bil-baħar ta' żjut u xaħmijiet likwidi bl-ingrossa f'tankijiet li jkunu diġà ġew użati għat-trasport tas-sustanzi elenkati fl-Anness tagħha, soġġett għal ċerti kundizzjonijiet li jiżguraw il-ħarsien tas-saħħa pubblika u s-sigurtà u l-utiq tal-oġġetti tal-ikel ikkonċernati.
(3)
Fid-dawl tad-diskussjoni fil-Codex Alimentarius li twassal għall-adozzjoni ta' kriterji li għandhom jintużaw sabiex tiġi stabbilita l-aċċettabilità ta' tagħbijiet preċedenti għal żjut u xaħmijiet likwidi tal-ikel bl-ingrossa trasportati bil-baħar (3)u fuq talba tal-Kummissjoni, l-Awtorità Ewropea dwar is-Sigurtà fl-Ikel (EFSA) ivvalutat il-kriterji għal tagħbijiet preċedenti aċċettabbli għal xaħmijiet u żjut tal-ikel u adottat opinjoni xjentifika dwar ir-reviżjoni tal-kriterji għal tagħbijiet preċedenti aċċettabbli għal xaħmijiet u żjut tal-ikel. (4)
(4)
Fuq talba tal-Kummissjoni, l-EFSA evalwat il-lista ta' sustanzi fid-dawl ta' dawk il-kriterji. L-EFSA adottat diversi opinjonijiet xjentifiċi dwar l-evalwazzjoni tas-sustanzi dwar l-aċċettabilità tagħhom bħala tagħbijiet preċedenti għal xaħmijiet u żjut tal-ikel. (5) (6) (7) (8)
(5)
Fl-interess taċ-ċarezza tal-leġiżlazzjoni tal-Unjoni u biex tqis l-eżitu tal-opinjonijiet xjentifiċi tal-EFSA, id-Direttiva 96/3/KE għandha tiġi rrevokata u mibdula b'dan ir-Regolament.
(6)
Il-miżuri stipulati f'dan ir-Regolament huma skont l-opinjoni tal-Kumitat Permanenti għall-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
Deroga
B'deroga għall-punt 4 tal-Kapitolu IV tal-Anness II tar-Regolament (KE) Nru 852/2004, żjut u xaħmijiet likwidi li huma maħsuba għal, jew li x'aktarx jintużaw għall-konsum mill-bniedem (“żjut jew xaħmijiet”) jistgħu jiġu ttrasportati b'bastimenti tal-baħar li mhumiex irriservati għat-trasport tal-oġġetti tal-ikel suġġett għal konformità mal-kundizzjonijiet stabbiliti fl-Artikoli 2 u 3 ta' dan ir-Regolament.
Artikolu 2
Kundizzjonijiet għal deroga
1. Il-merkanzija li tinġarr qabel iż-żjut u x-xaħmijiet fl-istess tagħmir f'bastiment tal-baħar (minn hawn 'il quddiem tissejjaħ il-“merkanzija preċedenti”) għandha tikkonsisti f'sustanza jew taħlita ta' sustanzi elenkati fl-anness ta' dan ir-Regolament.
2. It-trasport bl-ingrossa f'bastimenti tal-baħar ta' żjut u xaħmijiet likwidi li għandhom jiġu pproċessati għandhom ikunu permissibli f'tankijiet li mhumiex esklussivament riservati għat-trasport ta' oġġetti tal-ikel, suġġett għall-kundizzjonijiet li ġejjin:
(a)
fejn iż-żjut u x-xaħmijiet huma ttrasportati f'tank tal-azzar inossidabbli, jew f'tank miżbugħ b'reżina epossidika jew teknikament ekwivalenti, il-merkanzija preċedenti għandha tkun:
(i)
oġġett tal-ikel; jew
(ii)
merkanzija mil-lista ta' merkanzija preċedenti aċċettabbli kif stabbilit fl-Anness;
jew
(b)
meta ż-żjut jew ix-xaħmijiet jiġu ttrasportati f'tank magħmul minn materjali għajr dawk imsemmija fil-punt (a), it-tliet merkanziji preċedenti ttrasportati fit-tank għandhom ikunu:
(i)
oġġetti tal-ikel; jew
(ii)
merkanzija mil-lista ta' merkanzija preċedenti aċċettabbli kif stabbilit fl-Anness.
3. It-transport bl-ingrossa f'bastimenti tal-baħar ta' żjut u xaħmijiet li ma għandhomx jiġu pproċessati aktar għandhom ikunu permissibli f'tankijiet li mhumiex esklussivament irriservati għat-trasport ta' oġġetti tal-ikel, suġġetti għall-kundizzjonijiet li ġejjin:
(a)
it-tank għandu jkun:
(i)
tal-azzar inossidabbli; jew
(ii)
miksi b'reżina epossidika jew teknikament ekwivalenti;
u wkoll
(b)
it-tliet merkanziji preċedenti ttrasportati fit-tank għandhom ikunu oġġetti tal-ikel.
Artikolu 3
Żamma ta' rekords
1. Il-kaptan tal-bastiment tal-baħar li jittrasporta, f'tankijiet, żjut u xaħmijiet bl-ingrossa għandu jżomm evidenza ddokumentata preċiża marbuta mat-tliet merkanziji preċedenti ttrasportati fit-tankijiet ikkonċernati, u l-effettività tal-proċess ta' tindif applikat bejn dawk il-merkanziji.
2. Meta l-merkanzija tkun ġiet trasbordata, minbarra l-evidenza dokumentata meħtieġa fil-paragrafu 1, il-kaptan tal-bastiment tal-baħar riċevitur, għandu jżomm evidenza dokumentata preċiża li t-trasport taż-żjut jew tax-xaħmijiet bl-ingrossa kien konformi mal-kundizzjonijiet stabbiliti fl-Artikolu 2 matul it-trasbord preċedenti u tal-effettività tal-proċess tat-tindif użat bejn dawk il-merkanziji fuq il-bastiment l-ieħor.
3. Fuq talba, il-kaptan ta' bastiment tal-baħar għandu jipprovdi lill-awtorità kompetenti b'evidenza dokumentata pprovduta fil-paragrafi 1 u 2.
Artikolu 4
Tħassir
Id-Direttiva 96/3/KE hija imħassra.
Artikolu 5
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-28 ta' Mejju 2014.

Labels: 17
0
3
8
15